
Este centro queda clausurado por orden de la 
autoridad militar. A liquidación do tecido asociativo 
ourensán durante a Guerra Civil 


Julio Prada Rodríguez 
Unlversldade de Vigo 


O asociacionismo obreiro e labrego ourensán en vésperas da 

sublevación militar 

A proclamación da II República trouxo consigo, tamén en 
Ourense, unha mutación substancial nos alicerces sobre os que se 
edificara o societarismo obreiro e campesiño dúas décadas atrás. 
En termos xerais podemos falar da existencia de dúas realidades 
diferenciadas: a daquelas sociedades e sindicatos que se manteñen 
ancorados en parámetros puramente técnicos e, os máis, que ceden 
ó acoso de empresarios políticos e sociais de todo signo e proce- 
dencia interesados en se servir deles como plataformas para o 
control dunha importante masa de sufraxios que cómpre rendibi- 
lizar na nova estructura de oportunidades aberta polo cambio de 
réxime. 

En vilas e cidades os socialistas son, en conxunto, os principais 
beneficiarios gracias á súa posición dominante na maioría dos 
sindicatos afectos ás Casas do Pobo; cenetistas e comunistas, a 
salvo das particularidades locais, non conseguen contestar esta 
hexemonía pero os seus plantexamentos se escoitan con diáfana 
claridade nalgún dos grandes debates abertos. No rural os matices 
son moito máis ricos. As forzas dereitistas tentan infructuosamente 
resucitar o outrora importante sindicalismo católico, mentres os 
republicanos burgueses de esquerda a penas contan con presencia 
nalgunhas sociedades moi dispersas pola xeografía provincial. Os 
nacionalistas do PG manterán ata a desfeita electoral de novembro 
de 1933 o vello discurso dun agrarismo non comprometido politi- 
camente, se cadra agardando convertese nos seus principais guías. 
Pola conña, os fieis a Lerroux conseguen captar para as súas hostes 
a Basilio Álvarez, o vello azoute de caciques que agora comparte 
mesa con eses mesmos notables que lle proporcionan ó partido 
sufraxios a man chea nas Constituíntes e as primeiras Lexislativas. 

Menos éxitos electorais e tamén máis reducida presencia socie- 
taria exteriorizan os socialistas da Federación Nacional de Trabajadores 
de la Tierra (FNTT), con un total de dezaoito sociedades adheridas 

formalmente en vésperas do movemento revolucionario de outubro 
de 1934 1 . Os sindicatos anarquistas da Confederación Regional Galaica 
(CRG) só conseguiran captar a catro sociedades nos partidos xudi- 
ciais de Verín, Carballiño e Viana 2 , e Confederación General del Trabajo 
Unitario (CGTU) podía exhibir por todo capital unha única socie- 
dade adherida en terras de Allariz. Con todo, segundo demos- 
tramos noutro lugar 3 , a presencia de afiliados socialistas, anar- 
quistas e comunistas en diferentes sociedades era notablemente 
superior ó que este sucinto panorama insiste en testemuñar, en 
gran parte polas marcadas reticencias que obreiros e, sobre todo, 
campesiños seguían amosando a imbricarse en experiencias asocia- 
tivas que transcendesen o seu reducido universo espacial. 

Pero que os progresos, tamén neste eido, eran notables o 
demostra a implicación das diferentes sociedades e sindicatos nos 
acontecementos de Outubro. Daquela o proletariado da capital 
ourensá non se amosara demasiado disposto a ir máis aló dun paro 
de solidariedade cos seus compañeiros cataláns e asturianos por 
moito que a documentación interna do PCE se empeñase en atri- 
buír á falta de decisión dos socialistas o fracaso do plano insurrec- 
cional segundo documentou V. Santidrián 4 . En determinadas zonas 
do rural con forte presencia de elementos marxistas nas agrarias 
intensificouse notablemente a propaganda revolucionaria en 
vésperas da insurrección; o xuíz militar encargado da instrucción 
dim dos sumarios incoados para depurar as responsabilidades de 
varios veciños do partído xudicial de Allariz expresábao grafica- 
mente cando sinalaba respecto desta participación que "se hace 
sospechoso el que sean individuos pertenecientes a distintas 
Sociedades Agrarias, las cuales parece han sido, en general, solici- 
tadas por los elementos revolucionarios en esta provincia para que 
secunden el movimiento (...)", salientando como "se registró en los 
primeros días de la huelga una gran actívidad por reclutar y exaltar 
a las masas de obreros y campesinos. Estas masas de campesinos 
parece eran manejadas por las sociedades agrarias, que aunque 
aparentan ser ajenas a filiaciones políticas parece eran simpati- 
zantes con las ideas comunistas y socialistas" 5 . 

Non erraba o capitán de la Puente no seu xuízo. E así compren- 
dérono as autoridades militares e gobernativas da provincia, que 
aproveitaron a represión desatada en todo o Estado para desfacer a 
meirande parte da estructura societaria consolidada no trienio 
precedente: detención de numerosos dirixentes, clausura de 
centros, destitución dalgiins concelleiros sospeitosos de conivencia 
ou pasividade cos revolucionarios, apoio ós intentos da patronal de 
reactivar o moribundo sindicalismo católico, cese de elementos 
desafectos empregados de diferentes corporacións públicas, etc. 


176 

www.memoriahistoncademocratica.org 


A LIQUIDACIÓN DO TECIDO ASOCIATIVO OURENSÁN DURANTE A GUERRA CIVIL 


Ademais, o modelo represivo ensaiado pon ó descuberto non 
poucos elementos que reaparecerán en xullo do 36: masivas deten- 
cións gobernativas para desarticular posibles actos de oposición, 
extensión desproporcionada da xurisdicción de guerra, emprego 
de informes procedentes de diferentes instancias -incluído o clero- 
como elemento modulador das responsabilidades a esixir, submi- 
sión de determinados feitos nun plano revolucionario de dimen- 
sión estatal a fin de impoñer condenas sen máis fundamento que o 
da responsabilidade colectiva dos afiliados a determinadas organiza- 
cións, intento de numerosos empresarios políticos e societarios de 
aproveitar a conxuntura para prescindir dun incómodo compe- 
tidor e notable coincidencia nos actores dunha e doutra conxuntura 
histórica. 6 

Axiña, con non poucas dificultades, mudarían as tornas. A 
vixilancia das autoridades non puido evitar que, dende finais da 
primavera, as actividades, as máis das veces semiclandestinas, de 
diferentes líderes esquerdistas agromen outra volta. As que mere- 
cerán preferentemente a nosa atención son as que desenvolven no 
rural ourensán, xa que no ámbito urbano e vilego ofrecen menos 
novidades, vencelladas, como non podía ser doutro xeito, ás inicia- 
tivas xurdidas arredor das Casas do Pobo. O PSOE, por exemplo, 
tenta recuperar posicións nas sociedades fieis á FNTT presionando 
para deixar sen efecto a orde de peche gobernativo e, cando esto 
non é posible, acudindo ó consabido cambio de nome que permita 
burlar a acción das autoridades e proporcionar acubillo ós mesmos 
acólitos. 

Así acontece, por exemplo, en Valdeorras, onde, aproveitando 
o mantemento do estado de guerra na provincia, as autoridades 
practicaron numerosas detencións e procederon á clausura das 
diferentes sociedades de carácter esquerdista que operaban en todo 
o partido. Velaí o caso da Sociedade El Porvenir, radicada en San 
Miguel do Outeiro (Vilamartm de Valdeorras), clausurada oficial- 
mente o día 5 de decembro na casa do comerciante D. Manuel Cao 7 . 
Pero axiña as esquerdas retomarían a iniciativa: ocupación de 
terreos comunais usurpados por un dos notables locais, Juan 
Gómez Romasanta, e distribución dos mesmos entre os matrimo- 
nios mozos carentes de terra suficiente para garantir a súa repro- 
ducción familiar 8 ; incremento dos mitins e manifestacións organi- 
zadas por socialistas e comunistas dende mediados de 1935 9 ; 
intento de consolidar o marco asociativo anterior á represión de 
outubro que, nalgunhas zonas vai máis aló da simple reapertura 
das sociedades clausuradas dando paso á fundación doutras sobre 
bases diferentes. Por continuar co concello de Vilamartín, os 
fautores da antiga E1 Porvenir optan por eludiren a orde de clau- 

sura coa inscrición dunha nova sociedade chamada a xogar un 
destacado papel no ano seguinte: a Sociedad de Trabajadores de la 
Tierra de Vilamartín, que non só absorbe á práctica totalidade dos 
antigos afiliados de San Miguel do Outeiro senón que estende as 
súas redes sobre as parroquias próximas funcionando coma unha 
especie de "nave nai" que marca a dirección dos diferentes 
"comités", superando así o minifundismo e a dispersión anterior. 

Haberá que agardar, sen embargo, ata a victoria das esquerdas 
no mes de febreiro para completar o mapa do novo agromar do 
societarismo en toda a comarca coa fundación de numerosas socie- 
dades e sindicatos en diferentes parroquias. En ocasións a iniciativa 
correspondeu a emigrantes retornados cun gran capital político 
acumulado en terras americanas. Velaí o caso de Alfonso González 
Arístegui, retornado de Cuba no verán de 1933 a terras barquenses, 
que "(...) desde el momento que llegó simpatizó e hizo propaganda 
de las ideas marxistas, teniéndole todos los marxistas de esta parro- 
quia de Vega-molinos como el Rabí o Maestro venido del cielo para 
redimirlos (...) [fundando] una célula comunista (de la cual desapa- 
reció la documentación) y en ella daba con frecuencia mítines, y tal 
era su actuación que antes del movimiento era voz general en el 
pueblo que él había corrompido la juventud (...). En esta feligresía 
todos le respetaban y escuchaban; en alguna ocasión le vi con 
obreros leyéndoles y explicándoles libros y artículos marxistas y en 
los diversos pueblos de que ella consta, todos deseaban tener un 
apóstol semejante". 10 

Pero foron socialistas e comunistas os que se amosaron máis 
activos. Estes últimos, conscientes das dificultades para liderar en 
solitario a apertura de novas sociedades, preferiron infiltrárense 
nas controladas polos socialistas e aproveitaren esa estructura 
societaria preexistente para, mediante o traballo diario "de base", 
promocionaren ós afiliados comunistas á directiva dos diferentes 
sindicatos onde a súa meirande preparación ideolóxica e o seu 
espírito "militante" xogaban ó seu favor para impoñeren paulati- 
namente as súas teses. 11 

Pola contra, noutras comarcas onde a relativa ausencia de 
tradición societaria ou os efectos da represión de outubro confi- 
guraban un páramo ermo de aparente fácil conquista, os comu- 
nistas apostaron maioritariamente por desprazar ós seus máis 
destacados propagandistas coa misión de contactar cos elementos 
máis activos das diferentes parroquias e traelos a bordo propor- 
cionándolles un interlocutor na capital. Así acontece, por exem- 
plo, en terras da Baixa Limia, onde o principal obstáculo seguían 
a ser o multiforme caciquismo e as reticencias amosadas tradicio- 
nalmente polos labregos da zona para se imbricar en experiencias 

deste tipo. Naturalmente o principal reclamo era o control do 
mercado de traballo que estes organismos podían exercer, tanto 
para as obras públicas, limitadas ós traballos de reparación ou 
construcción de camiños dado o afastado da liña férrea en cons- 
trucción, como para o traballo a xornal en terras de "grandes" e 
"medianos" propietarios e os empregos municipais. Aínda que 
cativa, a esixencia práctica da afiliación obrigatoria para acceder 
a este mercado de factores tan competitivo proporcionou o 
instrumento necesario para contrarrestar os mecanismos tradi- 
cionais de influencia que aínda permanecían en mans dos nota- 
bles locais. 

Se se pretendía que ese control fose efectivo era preciso 
forzar un proceso asociativo masivo, para o cal en non poucas 
ocasións foi preciso acudir a todo tipo de coercións sobre os 
labregos e os propietarios que se resistían a darse de alta na socie- 
dade ou sindicato; as diversas formas de boicot foron, xunto cos 
tradicionais mecanismos de presión comunal, elementos reco- 
rrentes nos meses que separan as eleccións de febreiro e o golpe 
militar. Con elas pretendíase, en primeiro lugar, anular a nada 
desdeñable capacidade coercitiva de que seguían dispoñendo os 
patróns para impoñer as súas regras no tocante ás condicións la- 
borais (organización do traballo, salarios, xornada...). En segundo 
lugar, a capacidade de influencia sobre os traballadores trasladá- 
base dos oferentes tradicionais de empregos, sempre máis incli- 
nados ás formacións de dereitas, ós xestores do emprego, é dicir, 
ós sindicatos e agrupacións de campesiños e oficios varios. 
FinaLmente, estas últimas daban un paso decisivo para conseguir 
a súa definitiva consolidación nunha provincia tradicionalmente 
pouco receptiva ás experiencias asociativas de clase de certa 
dimensión. 

Esta explosión societaria que, non obstante, presenta evidentes 
discontinuidades segundo as zonas, vai acompañada en varias 
comarcas dun acceso ó poder local de numerosos directivos dos 
sindicatos obreiros e campesiños. Mesmo algunhas alcaldías pasan 
a estar controladas por afiliados ás esquerdas marxistas, aínda que 
a maioría serán entregadas a republicanos de esquerda. Axiña a 
unidade de acción frontepopulista ensaiada durante as eleccións 
vai a ser posta a proba en numerosos concellos como consecuencia 
das posicións maximalistas esgrimidas por algúns dirixentes e da 
desconfianza dos republicanos cara as diferentes manifestacións de 
forza que representan os paros en protesta polo asasinato de varios 
obreiros e os numerosos conflictos laborais da primavera. Este é o 
panorama con que se atopan os sublevados no mes de xullo de 
1936 . 

A definitiva destrucción da organización societaria ourensá 

Entre os días dezaoito e vinte de xullo centos de afiliados a 
sociedades e sindicatos obreiros e campesiños saen ás rúas 
amosando o seu compromiso coa legalidade republicana. Sen 
embargo, a fortaleza deste non sempre se corresponde co espírito 
militante dos máis entusiastas e, á vista das primeiras columnas de 
gardas civís, soldados e milicianos, a maioría dos integrantes dos 
grupos se disolven sen grandes incidentes agás en zonas moi 
concretas. Faltaron armas e dirección, os gobernadores civís 
perderon un tempo precioso paralizados polas dúbidas de Casares 
e a desesperada tentativa negociadora de Martínez Barrio, certos 
dirixentes non estiveron á altura das circunstancias e o pobo foi 
enganado polos que faltaron ó seu xuramento de fidelidade á 
República, pero tamén as masivas cifras de afiliación agachaban 
moito de compromiso apócrifo. 

Ó se declarar o estado de guerra e fracasar os dispersos 
intentos de resistencia moitos dirixentes políticos e sociais acoden á 
sede de partidos e sindicatos para destruíren ou agacharen a docu- 
mentación máis comprometedora. Outros, pensando que como 
moito terán que facer fronte a unha rectificación transitoria, 
amósanse confiados e non pensan que a represión lles poida 
alcanzar. Axiña terán ocasión de comprobar o errado deste plante- 
xamento. 

Tamén os sublevados buscan afanosamente incautarse de 
canta documentación obra no Goberno Civil e nos diferentes 
centros obreiros e campesiños. Comezando polo Libro-Rexistro de 
Asociacións do Gobemo Civil, que aínda que só contiña unha parte 
das Sociedades constituídas -unha porcentaxe significativa non 
completara os trámites formais para a súa legalización pero funcio- 
naban defacto- vai a ser repetidamente empregado nas semanas 
seguintes para proceder ó encadeamento de dirixentes e simples 
afiliados. Pero son os listados atopados pola Garda Civil nos dife- 
rentes rexistros practicados en toda a provincia a peza máis coti- 
zada: conteñen detalladas relacións de afiliados, estado de contas e 
mesmo en moitos non falta a acta de constitución da sociedade con 
detallada expresión dos membros que integraban a súa directiva. 

Entre os días 24 e 26 de xullo a Comandancia Militar de 
Ourense transmitiu detalladas instruccións telegráficas e telefó- 
nicas ordenando ós responsables das forzas de orde pública que 
procedesen á clausura de cantas sedes de sindicatos e sociedades 
afectos á política da Fronte Popular houbese en cada demarcación 
respectiva. Nada mellor que acudir ó estudio polo miúdo de casos 
para documentar o modus operandi daquelas 12 . Na derradeira destas 

datas o alférez de Carabineiros de Entrimo en funcións de coman- 
dante militar deste concello fixo acto de presencia acompañado de 
varios niimeros e paisanos pertencentes ás " Mi iicias Nacionales" a 
fin de "proceder al reconocimiento y clausura del local destinado a 
una sociedad denominada "de Oficios Varios", pero con carácter 
comunista establecida en esta localidad" 13 . A inspección culminou 
coa incautación de abundante documentación, entre a que se 
incluían trinta e nove novelas, vinteseis exemplares correspon- 
dentes á Biblioteca de Estudios Anarquistas, varios panfletos "de 
carácter comunista", trece cartas, trinta e tres carnés sen cubrir, 
varios recibos e, sobre todo, dous libros de actas, un libro de conta- 
duría e un listado cos afiliados da mencionada sociedade. 

O atestado foi remitido a Luis Soto Rodríguez, comandante 
militar de Ourense, que inmediatamente ordenou proceder ó 
exame detallado da documentación incautada a fin de determinar 
se nela se contiñan elementos de carácter delictuoso. O responsable 
da forza de Carabineiros estimou que varias cartas asinadas por 
diferentes socios do Sindicato "inducían a la revolución y al exter- 
minio del capitalismo", sendo remitidas ó xuíz militar instructor de 
causas a fin de depurar as responsabilidades a que houbese lugar. 
O principal encartado foi o seu presidente, Eulogio Alvarez Hortas. 
Ó mesmo tempo eran detidas ducias de persoas domiciliadas en 
diferentes concellos do partido xudicial de Bande acusadas de 
"actividades perigosas", sendo posteriormente trasladadas ó 
mosteiro de San Rosendo, convertido en improvisada prisión. 
Todas elas foron "convenientemente interrogadas" con relación á 
súa militancia extremista e comunista e sobre a tan proxectada 
revolución, reaccionando a maioría cunha mestura de sorpresa e 
estupor pois, segundo dicían, nas súas aldeas nin sequera se escoi- 
tara a palabra "comunismo" e non tiñan a menor idea a que revo- 
lución se estaban a referir os que as interrogaban. O único que reco- 
ñecían era que figuraban como cotizantes ó Sindicato de Oficios 
Varios porque, segundo repetirán ata a saciedade afiliados de toda 
a provincia e mesmo aseveraraban conspicuos dereitistas, era o 
linico xeito de atoparen traballo a xomal nos meses que precederon 
á sublevación; algiins confesarán ter asistido ó enterro dos obreiros 
comunistas asasinados en Ourense no mes de xuño en representa- 
ción de aquel e terse sumado á folga de protesta convocada en toda 
a provincia, pero ó tempo negaban coa mesma contundencia que 
os outros afirmaban tan graves acusacións. 

E, sen embargo, as probas contra eles eran contundentes: velaí 
estaban a fouce e o martelo destacando sobre varios dos panfletos 
incautados, as abundantes referencias á emancipación universal de 
campesiños e proletarios, e ata no feixe, o acio de uvas e os trebellos 

de labranza que figuraban no selo estampado nos carnés era 
posible descubrir inequívocas connotacións revolucionarias. Foi o 
propio instructor quen acudiu na súa axuda incorporando ó 
sumario varios reveladores documentos dos que se desprendían 
inequivocamente as presións a que propietarios e campesiños 
foran sometidos durante a etapa da Fronte Popular; os primeiros 
para que só contratasen a traballadores afiliados, e os segundos 
para que se sindicasen segundo comentabamos no apartado ante- 
rior. Pero aínda máis clarificadora resultou unha carta remitida 
dende a sede da Federación Provincial de Campesinos de Orense na que 
se informaba ós dirixentes do Sindicato de Oficios Varios de 
Entrimo da súa constitución o pasado cinco de abril, do número de 
sociedades adheridas á altura do mes de maio e dos seus obxec- 
tivos, manifestando un nada disimulado interese para que o 
devandito Sindicato se incorporase á mesma, para o cal se adxun- 
taba un detallado regulamento-programa. 

Era a proba inequívoca de que a estratexia deseñada polo PCE 
en materia de atracción do campesiñado comezara xa a dar os seus 
froitos, e só o golpe militar impediu que madurasen o suficiente. A 
dirección da Federación estaba, en efecto, controlada por comunistas 
-velaí a elección como presidente do seu líder provincial, Benigno 
Álvarez González-, aínda que a inclusión de elementos non 
afiliados ó partido amosaba claramente o interese desta formación 
por se atraer a amplos sectores do campesiñado reticentes a formar 
parte dunha experiencia liderada por unha forza que aínda esper- 
taba os lóxicos receos no agro galego. Segundo S. Álvarez, con ela 
se trataba de plasmar a nova política agraria trazada polo Comité 
Central consistente en organizar ós campesiños pobres e medios en 
asociacións propias, independentes, aínda que federadas, dado o 
específico das súas reivindicacións que non atopaban resposta no 
seo da FNTT 14 ; pero, ademais, existía un claro obxectivo político 
que pasaba por incrementar a presencia do partido no agro a costa 
de debilitar as bases de poder dos notables tradicionais e saír do 
seu relativo illamento con respecto ós socialistas. 

Cando os líderes societarios locais, caso dos do Sindicato de 
Oficios Varios de Entrimo, decidiron integrarse na Federación 
Campesiña converteron ás sociedades en centros receptores de 
consignas e propaganda marxista canalizada dende a capital provin- 
cial. Os militares, cando menos dende outubro de 1934 xa claramente 
proclives a identificar "esquerdas" con "comunismo", non preci- 
saron de demasiados estímulos para ver afiliados marxistas onde só 
había labregos ideoloxicamente moi afastados do PCE pero con 
todos os mecanismos en funcionamento para se converter en recep- 
tores privilexiados das súas doutrinas a través desa crecente imbrica- 

ción. Ambos os dous elementos -tendencia, as máis das veces intere- 
sada, a esa asociación por parte dos militares e dun amplo sector da 
dereita e integración nunha superestructura federativa de forte 
presencia comunista- explican por que coa sublevación tantos foron 
conceptuados como comunistas sen sequera teren conciencia do que 
significaba realmente este cualificativo. 

Xullo de 1936 representa, por tanto, a acta de defunción de 
todo este tecido societario traballosamente reconstruído dende 
mediados do ano anterior e que experimentara un pulo sen 
precedentes durante a etapa de goberno da Fronte Popular. A 
disolución, como se desprende de todos eses rexistros que se 
suceden só catro días despois de declarado o estado de guerra 
nos que se fala de centros "clausurados por orde da autoridade 
militar", precede en moito á de iure. Na zona controlada polos 
sublevados esta última ten lugar, con carácter xeral, o 13 de 
setembro dese mesmo ano a raíz da publicación do Decreto n° 108 
da Xunta de Defensa Nacional. Ben merece a pena transcribir 
parte do seu preámbulo, onde atopamos a xustificación da ilega- 
lización de todos os partidos e agrupacións políticas e sociais 
integrantes da Fronte Popular ou que fixeran oposición á suble- 
vación, ó tempo que se decretaba a incautación de todos os seus 
bens, efectos e documentos: "Durante largo tiempo ha sido 
España víctima de actuaciones políticas desarrolladas por 
algunos partidos que, lejos de cooperar, a la prosperidad de la 
Patria, satisfacían ambiciones personales con detrimento del bien 
común, pero nunca, como en los momentos anteriores al 
presente, ha culminado el antipatriotismo en la formación de 
entidades que, bajo apariencia política, envenenaron al pueblo 
con el ofrecimiento de supuestas reivindicaciones sociales, espe- 
juelo para que las masas obreras siguieran a sus dirigentes, 
quienes las aprovecharon para medrar a su costa, lanzarlas a la 
perpetración de toda clase de desmanes y cristalizar al fin en la 
formación del funesto llamado Frente Popular, de cuyos males, si 
responsables son las agrupaciones dichas, no lo son menos aque- 
llas personas físicas que, con su actuación anterior o coetánea, 
directa o indirecta, han sido autores materiales, o por inducción 
de los daños y perjuicios sufridos por el Estado y por los particu- 
lares, con motivo de la absurda resistencia sostenida contra el 
movimiento nacional, por lo que procede adoptar contra unos y 
otros medidas encaminadas a garantizar la responsabilidad que 
en su día pueda alzanzarles para la indemnización procedente en 
la inteligencia de que medida elemental básica de saneamiento es 
declarar fuera de la Ley a las agrupaciones de actividades ilícitas 
que siempre estuvieron al margen de ella (...)". 

Se prescindimos da retórica falseada tan propia destas situa- 
cións coincidiremos en que os sublevados eran moi conscientes de 
cales foran os instrumentos empregados polas esquerdas para 
minar as bases de apoio desa dereita derrotada nas furnas en 
febreiro e abril do 36: entidades políticas e, sobre todo, sociais que 
prestaron o seu apoio ó pacto que cristalizou na formación da 
Fronte Popular. Nada debe sorprender, xa que logo, que mesmo 
antes de que principiase con total intensidade a brutal represión 
desatada, non quedase en toda a provincia unha soa sede afecta a 
esta política sen clausurar. A maioría, ademais, xa foran víctimas da 
particular saña destructora e incendiaria da Falanxe que, non 
obstante, non dubidou en utilizar para si parte destes centros. 

As magnitudes da represión 

A totalidade dos estudiosos sobre o franquismo coincidi- 
riamos, sen dúbida, en considerar á represión como un dos 
elementos definidores do primeiro franquismo. Limitar a súa 
análise a unha pura cuantificación de mortos significaría prescindir 
da existencia dun auténtico microcosmos represivo que se proxectaba 
sobre os aspectos máis insignificantes da vida dos homes e 
mulleres que foron víctimas daqueles anos de medo efame ; de 
obviar a súa meticulosidade, afán de perfección e prolongación no 
tempo. Por eso é necesario un enfoque sobre a represión franquista 
multicomprensivo que, sen renunciar a unha sistematización dos 
diferentes elementos desintegradores do tecido social empregados, 
a contemple como parte dun programa de acción global que se 
traduciu na recreación dun clima de sometemento que se proxec- 
taba sobre amplas capas da poboación. 

A utilización da forza foi moito máis aló dunha simple violencia 
enxendradora de relacións de poder; o seu obxectivo primario, unha 
vez paralizada a resistencia, foi a dominación e o sometemento dos 
individuos para facilitar a asunción, mesmo subconsciente, dos 
novos códigos e valores inspiradores do novo Estado. Xa que logo, 
o seu estudio debe partir dunha perspectiva multidireccional que 
tome como base a existencia de tres niveis interrelacionados que no 
seu conxunto constitúen unha auténtica tipoloxía da intolerancia 
na que participaron amplos sectores sociais a través da complici- 
dade de numerosas instancias de poder e da imbricación de todos 
eles no clima de delación e denuncia polas máis diversas circuns- 
tancias e intereses: un nivel inferior constituído polas diferentes 
manifestacións da represión física; un nivel intermedio, claramente 
condicionado polos efectos do terror que provocan os asasinatos e 
fusilamentos característico do anterior, e do que formarían parte as 

diversas modalidades represivas a analizar dende a perspectiva 
económica, administrativa e social e cultural; e un terceiro nivel ou 
estrato superior derivado dos dous anteriores e integrado polas 
estructuras mentais autorreprimidas. 

A liquidación do tecido asociativo, obxecto desta aportación, 
participa desta triple dimensión: por unha banda, da represión 
física, en tanto que asasinatos, fusilamentos e cárcere foron os 
instrumentos empregados para el im inar ós principais dirixentes e 
afiliados máis comprometidos; por outra dese nivel intermedio no 
que ten de desmantelamento dunha estructura societaria -que era 
tamén, non o esquezamos, un espacio privilexiado de sociabili- 
dade- e de acceso ó poder de novas elites, e eso sen entrar nesa 
faciana económica das incautacións á que tamén se refería o Decreto 
n° 108; finalmente dese derradeiro estrato, dominio da represión 
psicolóxica e a autocensura. 

As magnitudes do primeiro destes niveis falan por si mesmas. 
Se nos centramos unicamente nos encartados pola xurisdicción de 
guerra dos que coñecemos a súa filiación societaria documentamos 
un total de 811 persoas, cifra que confirma o interese primordial 
dos sublevados en desarticular e liquidar de raíz todo o tecido 
asociativo ó que nos estivemos a referir. Nuns casos puidemos 
determinar con certeza a central sindical á que estaban adheridas 
as diferentes sociedades, pero na maioría dos supostos se trata de 
entidades de carácter parroquial nas que os socios posuían sensibi- 
lidades moi diferentes que convivían con máis ou menos dificul- 
tades, sendo tamén frecuente unha loita soterrada polo seu control 
entre activos propagandistas das centrais maioritarias que trataban 
de inclinar a balanza no seu favor. Só no caso de que coñezamos a 
filiación concreta do socio figurará como adherido a CNT ou UGT- 
FNTT, xa que aínda que a sociedade estivese nominalmente 
adscrita a unha ou outra central temos constatado que en moitas 
delas se permitía que uns socios figurasen como adheridos á enti- 
dade rival; polo anteriormente exposto, nunca aparece a filiación 
comunista dun socio deducida da súa pertenza a unha sociedade 
integrada na Federación auspiciada polo PCE, aínda que esta poda 
extraerse en non poucos casos da etiqueta de "Sindicatos e 
Sociedades de Agricultores", "Sociedades e Sindicatos de Campe- 
siños e Obreiros" e "Sindicatos de Oficios Varios", que é a termino- 
loxía orixinal respectada cando non podemos ter constancia por 
outras vías da filiación concreta do socio. Por último, lembrar que a 
distinción práctica entre Sociedades de Agricultores e Sociedades 
de Campesiños e Obreiros non resulta doada pois nelas convivían 
campesiños, xomaleiros, obreiros do ferrocarril, algiin propietario 
medio, etc. 

O resultado aparece sintetizado no gráfico adxunto, no que se 
observa un claro predominio das sociedades etiquetadas como "de 
Agricultores", seguidas a moita distancia das Sociedades de 
Campesiños e Obreiros e dos Sindicatos de Oficios Varios; a parti- 
cular pugna entre uxetistas e cenetistas resólvese en favor dos 
primeiros por case catro puntos porcentuais de diferencia sobre o 
total deses oitocentos once casos identificados. 

A relación entre filiación social e execucións permite matizar aínda 
máis o apuntado respecto ós encartados pola xurisdicción de 
guerra: se cenetistas e uxetistas concentraban, respectivamente, o 
6,91% e o 10,60% dos encartados pola xurisdicción de guerra, estas 
cifras pasan a ser do 22,22% e o 15,74% cando falamos de execu- 
tados. Pola contra, as Sociedades de Agricultores, algunhas pene- 
tradas polo PCE, pero as máis aínda ó servicio da política caciquil 
de bandos ou completamente inocuas dende o punto de vista polí- 
tico, descenden do 56,23% a só o 11,11% do total de víctimas das 
que coñecemos a súa filiación social. Sindicatos de Oficios Varios e, 
sobre todo, de Campesiños e Obreiros, tamén incrementan notable- 
mente a súa participación a costa do descenso observado nas ante- 
riores. Engadamos a esto que máis da metade deses executados 
formaban ou foran parte da directiva das súas respectivas 
Sociedades -aínda que cómpre advertir que, proporcionalmente, 
foron máis os dirixentes que conseguiron fuxir ó se sentiren máis 
expostos á esixencia de responsabilidades dende o primeiro 
momento- mentres o resto de afiliados estaban conceptuados, agás 
contadas excepcións, como activos propagandistas nos informes 
da Garda Civil e/ou Falanxe. Consideremos, finamente, que foron 
precisamente dirixentes e afiliados das sociedades máis activas e 
radicais na etapa da Fronte Popular os que máis padeceron os 
efectos da represión física. 

Nada, por tanto, que permita falar xenericamente dunha 
represión arbitraria ou indiscriminada: de arbitraria non tiña máis 
que a existencia dun certo grao de indeterminación no que cabía o 
asasinato de persoas carentes de significación política e social e, 
naturalmente, que era exercida polo poder sen suxeición a ningiin 
tipo de responsabilidade; de indiscriminada que alcanzou a practi- 
camente todos os estratos da poboación. Pero estes matices non 
poden facermos perder de vista o esencial. E o esencial é, en 
primeiro lugar, que a práctica totalidade dos dirixentes sindicais 
máis activos e radicais foron asasinados con ou sen formalidades 
legais; os que non o foron foi gracias a que conseguiron fuxir, 
agacharse ou posuían unha rede de relacións persoais e familiares 
que lles permitiu salvar a vida. E, en segundo lugar, que se ben 
alcanzou a todos os estratos sociais non o fixo nin coa mesma inten- 

sidade nin coa mesma amplitude, polo que foi fundamentalmente 
selectiva. Velaí están para demostralo os corenta e catro presidentes 
de organizacións sindicais encartados pola xurisdicción de guerra, 
deles doce asasinados; os cinco vicepresidentes, un deles asasi- 
nado), os cincuenta e sete secretarios (nove asasinados); catro vice- 
secretarios (dous executados); vinteseis tesoureiros, contadores e 
depositarios de fondos (seis executados); e outros setenta e catro 
dirixentes e directivos de organizacións políticas e sindicais (vinte- 
dous asasinados) que constituían a elite social e política do Ourense 
de preguerra. 

Xa que logo, resulta evidente que a represión franquista estivo 
orientada cara o exterminio das organizacións políticas e sindicais 
que defenderan un modelo político e económico avanzadamente 
reformista e comprometido na mellora das condicións de vida das 
clases traballadoras 15 . Pero, ó tempo, pensamos que é moito máis 
correcto en Galicia falar dunha represión de status que dunha repre- 
sión de "clase", no senso de que foi prioritariamente dirixida contra 
aqueles sectores que ostentaban poder, recoñecemento e influencia 
social e se identificaran con posicións repubficanas, esquerdistas ou 
anticlericais. Procedesen poder e influencia do exercicio dunha 
determinada profesión socialmente valorada (médico, avogado, 
xomafista...), da súa posición no seo da administración local (xuíces 
e secretarios municipais e xudiciais, alcaldes, concelleiros...), da súa 
riqueza persoal (medianos propietarios, comerciantes, pequenos 
industriais...), da súa influencia ideolóxica e cultural sobre as masas 
(mestres, intelectuais, dirixentes políticos provinciais, retornados 
indianos que posúen importantes activos inmateriais relacionados 
coa tradición organizativa e de loita) ou, como no caso que nos 
ocupa, da súa capacidade para intervir no mercado e nas relacións 
sociolaborais (dirixentes de sociedades agrarias e sindicatos). O 
cadro completaríase cunha nada desprezable masa de obreiros e 
traballadores a xornal que participaron nos principais conflictos 
sociais que vive a provincia durante a etapa da Fronte Popular e na 
resistencia á sublevación, ou foron víctimas de retesías e vinganzas 
persoais. 

Esta represión de status é a que, dentro xa dese segundo nivel 
de análise, mellor se concilia cos obxectivos perseguidos polos 
sublevados e polos seus apoios locais na provincia, xa que se 
dirixe contra aqueles que, por esa capacidade de influencia sobre 
as xentes, supuñan un máis serio perigo para a consolidación do 
réxime no seu proceso de institucionalización e para esa mestura 
de novas e vellas elites que acceden ou preparan o camiño para o 
control do poder municipal e provincial. Basta lembrar as ducias 
de veces nas que fiscais e membros dos tribunais de guerra 

acudían como fundamento das súas esixencias de responsabili- 
dade ó "prestixio" que tal ou cal individuo tiña entre as masas, 
razón pola que a súa actuación estaba revestida dunha especial 
perversidade fronte, se dicía, ós que actuaban arrastrados pola súa 
"significación"; cantas veces aqueles que os acusaban eran os 
mesmos que viran o seu particular status ameazado pola irrupción 
na escena local deses novos apóstolos da mobilización. Ó cabo, se 
a nosa ollada esculca atentamente entre o bosque, descubrirá que a 
extracción social das novas e as vellas elites elevadas polo fran- 
quismo presenta algunhas similitudes cun amplo sector dos repre- 
saliados: ¿non figuran entre os seus máis significados apoios 
médicos, avogados, xornalistas, funcionarios da Administración 
central e local, medianos propietarios, pequenos industriais, 
comerciantes, mestres, algúns intelectuais...?; ¿non hai entre os 
elixidos, aínda que as máis das veces para postos subordinados, 
numerosos labregos pequeno propietarios e algún retornado 
americano ós que as circunstancias levaron a militar en bandos 
opostos ó veciño que se achegara á "política de esquerdas", agora 
inseridos con éxito nas milicias ou na burocracia local? 

Nada que nos sorprenda excesivamente cando tantas veces 
comprobamos como a nivel local -cousa diferente, e non sempre, 
eran a capital provincial e as grandes vilas- os bandos políticos 
conformaran dous bloques, as esquerdas e as dereitas, que, malia que 
resulte difícil de entender cos parámetros actuais, non implicaban a 
existencia dunha fractura provocada por unha cosmovisión radi- 
calmente diferente da orde social. Agás, naturalmente, para eses 
dous iluminados, sen demasiado pero con algiin predicamento, 
que só proliferaban cada vintecinco aldeas pero que ousaban pasar 
por alto os principios que rexían as pautas de comportamento dos 
bandos tradicionais organizando manifestacións, convocando 
folgas, coaccionando a contratistas, patróns e propietarios, 
negando en nome da razón ou da hixiene a existencia de Deus, 
defendendo o amor libre ou, o que aínda era máis grave, tentando 
disputar con desigual éxito as clientelas dos señores ofertando a 
través do sindicato un traballo a xomal ou, simplemente, substitu- 
índo a prédica en Xesucristo pola esa moderna fe que prometía a 
emancipación universal de proletarios e campesiños só con seguir 
ó pe da letra as ensinanzas de Marx, Lenin e Largo Caballero; de 
certo que eses foron os primeiros en caer, en non poucos casos 
porque eran a viva expresión do grao de apertura ás realidades 
provincial e estatal que ese mundo rural estaba a experimentar en 
medio dun mundo de cambios acelerados do que non era posible 
substraerse por máis que as relacións aínda fosen discontinuas e 
oscilantes como corresponde a dous universos tanxentes. 

O terceiro nivel introdúcenos na, posiblemente, consecuencia de 
máis longa duración da represión social, nos seus aspectos máis 
indeterminados e difusos, xa que prolonga os seus efectos multipli- 
cadores sobre o conxunto da sociedade nun intento de conseguir a 
anulación dos individuos e a destrucción dos elementos esenciais da 
sociedade civil preexistente non conformes cos intereses dos suble- 
vados e a súa substitución por unha nova orde social imposta na que 
a poboación acepte o seu sometemento incondicional ó poder polí- 
tico. Segundo demostrou L. Fernández Prieto, máis do 70% das 
sociedades coruñesas foron disoltas pola súa relación ou a dos seus 
dirixentes con partidos da Fronte Popular; a maioría das que 
seguiron funcionando eran Sociedades Gandeiras de Seguros 
Mutuos de carácter predominantemente técnico fronte a esas socie- 
dades agrarias comprometidas coa política local e estatal. Con todo, 
será a partir do ano 1940 cando a acción depuradora acade a súa 
máxima expresión coa extensión de todo tipo de controles dirixidos 
a asegurar o grao de compromiso co novo réxime dos seus dirixentes 
e o funcionamento interno das mesmas. Ademais dos que pode- 
riamos considerar normais nun réxime de carácter sumamente inter- 
vencionista (un exemplar do regulamento, nomes dos membros da 
directiva, lista de asociados, inventario de bens, balance do exercicio 
económico...), as pretensións totalitarias do mesmo e o seu afán 
represivo póñense de manifesto no feito de que, malia de tratarse de 
sociedades de fins mutualistas e técnicos e exclusiva, estes expe- 
dientes anuais ían acompañados de informes da Garda Civil ou da 
Falanxe local sobre as actitudes políticas desenvolvidas no pasado 
polos dirixentes das organizacións. Privados da fonte empregada 
polo autor, o Rexistro de Asociacións do Goberno Civil, non 
podemos senón acudir a datos indiciarios indirectos que, en todo 
caso, parecen confirmar o apuntado por este; en particular no rela- 
tivo á necesidade de garantir que os elementos que ingresasen no 
novo deseño corporativo agrario do réxime, as Hermandades, fosen 
de probada fidelidade ou, cando menos, apolíticos que non presen- 
tasen demasiados atrancos para manter o seu férreo control. 

En todo caso, calquera que fosen as cifras exactas de socie- 
dades disoltas, de centros clausurados e de víctimas da represión, 
a desarticulación do tecido social descrita vai máis aló dun mera 
estatística. Aquelas organizacións que tan decisivo papel tiveran 
como axentes mobilizadores nun mundo rural aínda preso da 
tradicional política de bando deron paso á negación, mesmo psico- 
lóxica, de canto significase compromiso público con calquera 
causa; ó rexeitamento de toda forma de acción colectiva por medo 
á delación; á percepción de que só era posible atopar refuxio nun 
individualismo exacerbado agardando que mudasen os tempos. 

Os comportamentos externos das xentes modificárose e a descon- 
fianza pasou a presidir as relacións entre veciños e familiares. Con 
esto o concepto da política tamén se transformou, pasando de ser 
un instrumento de modernización da sociedade a considerarse 
algo negativo; unha especie de pecado conxénito de boa parte da 
poboación que era preciso pagar co padecemento para se redimir. 
E, por último, acentuáronse as tendencias inhibidoras e xeráronse 
tendencias antiasociativas que arraigaron fondamente nas xera- 
cións posteriores á guerra en toda Galicia, o cal, sen dúbida, 
cómpre poñer en relación cos esa tupida rede entrelazada de 
morte, cadea, sancións económicas, requisas, inhabilitacións, 
desterros interiores, controles policiais e xudiciais e desconfianza 
permanente creada polo réxime de que falara G. Sánchez Recio. 

